CELEX: 32021D0674
Language: sk
Date: 2021-04-21 00:00:00
Title: Vykonávacie rozhodnutie Komisie (EÚ) 2021/674 z 21. apríla 2021 o žiadosti o registráciu európskej iniciatívy občanov s názvom „Výmenný program pre štátnych zamestnancov“ [Civil Servant Exchange Program (CSEP)] [oznámené pod číslom C(2021)2784] (Iba anglické znenie je autentické)

26.4.2021   
               
               
                  SK
               
               
                  Úradný vestník Európskej únie
               
               
                  L 141/25
               
            
         VYKONÁVACIE ROZHODNUTIE KOMISIE (EÚ) 2021/674
         z 21. apríla 2021
         o žiadosti o registráciu európskej iniciatívy občanov s názvom „Výmenný program pre štátnych zamestnancov“ [Civil Servant Exchange Program (CSEP)]
         
            
               [oznámené pod číslom C(2021)2784]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Žiadosť o registráciu európskej iniciatívy občanov s názvom „Výmenný program pre štátnych zamestnancov“ (CSEP) bola Komisii predložená 27. februára 2021.
                  
               
                     (2)
                  
                  
                     Ciele iniciatívy sú vyjadrené takto: „Ako európski študenti a budúci štátni zamestnanci sme presvedčení, že výmeny by sa mali uskutočňovať aj po ukončení štúdia. Preto navrhujeme vytvoriť Výmenný program pre štátnych zamestnancov (CSEP), ktorý by bol výmenným programom a programom odbornej prípravy pre štátnych zamestnancov členských štátov Európskej únie. Cieľom tohto „Erasmu pre verejnú službu“ by bolo ponúknuť štátnym zamestnancom z členských štátov EÚ odbornú prax v dĺžke 2 až 12 mesiacov v podobnej službe v inom členskom štáte. Počas výmeny by štátni zamestnanci mohli aj naďalej dostávať plat vo svojej domovskej krajine, na ktorý by sa vzťahovala náhrada od EÚ, ak by bol nižší ako plat na rovnocennej pozícii v hostiteľskej krajine. Program CSEP by posilnil voľný pohyb pracovníkov v EÚ, podporil výmenu najlepších postupov medzi verejnými službami a upevnil väzby medzi členskými štátmi. Okrem toho by program CSEP mohol štátnym zamestnancom pomôcť prekonať mnohé ťažkosti, s ktorými sa stretávajú v pracovných stykoch so svojimi európskymi kolegami. Štátni zamestnanci z európskych krajín by za pomoci programu CSEP iniciovali nový prístup v duchu jednoty od občanov a pre občanov.
                  
               
                     (3)
                  
                  
                     V prílohe sa uvádzajú ďalšie informácie o predmete, cieľoch a kontexte iniciatívy. Uvádzajú sa v nej najmä vnímané výhody programu, konkrétne prínosy nadobudnutia európskych skúseností, rozvoj ďalších zručností a výmena najlepších postupov, ako aj posilnenie EÚ a jej členských štátov. V prílohe sa uvádza, že program by mal byť prínosný pre mnohé kategórie štátnych zamestnancov, ako sú učitelia, pracovníci pôsobiaci v oblasti verejného zdravia a zamestnanci v trestnoprávnych, súdnych a správnych funkciách. Zaoberá sa aj a odmeňovaním úradníkov, ktorí by sa na výmenách zúčastňovali, a finančným príspevkom Únie.
                  
               
                     (4)
                  
                  
                     V rámci iniciatívy sa navrhuje vytvorenie výmenného programu v podobe legislatívneho rámca, ktorý členským štátom umožní dobrovoľne určiť vo svojej správe pozície, ktoré budú na účel výmeny sprístupnené štátnym zamestnancom z iných členských štátov, pričom sa dodrží zásada subsidiarity a príslušné právomoci EÚ a členských štátov, ako aj možnosť obmedziť prístup k niektorým pozíciám v záujme zachovania verejného poriadku a zaistenia bezpečnosti dôležitých vnútroštátnych verejných informácií.
                  
               
                     (5)
                  
                  
                     Keďže je cieľom programu rozvoj výmeny informácií a najlepších postupov medzi štátnymi zamestnancami, Komisia má právomoc navrhnúť ho ako motivačné opatrenie na podporu spolupráce medzi členskými štátmi a na podporu ich opatrení v oblasti zamestnanosti na základe článku 149 zmluvy.
                  
               
                     (6)
                  
                  
                     Okrem toho by sa program mohol navrhnúť aj na základe článku 165 ods. 4 a článku 166 ods. 4 zmluvy, keďže je zameraný na podporu mobility učiteľov a inštruktorov a na rozvoj vzdelávania a odbornej prípravy.
                  
               
                     (7)
                  
                  
                     Program by sa mohol navrhnúť aj na základe článku 197 ods. 2 zmluvy, keďže by bol zameraný na zlepšenie administratívnej kapacity členských štátov na vykonávanie práva Únie.
                  
               
                     (8)
                  
                  
                     Z týchto dôvodov nie je žiadna časť navrhovanej iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (9)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (10)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (11)
                  
                  
                     Iniciatíva s názvom „Výmenný program pre štátnych zamestnancov“ (CSEP) by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            Európska iniciatíva občanov s názvom „Výmenný program pre štátnych zamestnancov“ (CSEP) sa registruje.
         
         
            Článok 2
            Toto rozhodnutie je určené skupine organizátorov európskej iniciatívy občanov s názvom „Výmenný program pre štátnych zamestnancov“ (CSEP), ktorú zastupujú pán Johan GONCALVES a pán Adam MAZOYER, konajúci zároveň ako kontaktné osoby.
         
         
            V Bruseli 21. apríla 2021
            
               
                  Za Komisiu
               
               
                  Podpredsedníčka
               
               Věra JOUROVÁ
            
         
         
            (1)  Ú. v. EÚ L 130, 17.5.2019, s. 55.